*Obecné zastupiteľstvo v Margecanoch na základe zákona SNR č. 369/1990 Zb. o obecnom zriadení v znení neskorších predpisov a zákona č. 470/2005 Z. z. o pohrebníctve* p r i j a l o *všeobecne záväzne nariadenie, ktorým sa vydáva*

**Prevádzkový poriadok pre pohrebiská**

**na území obce Margecany**

**Čl.1**

**Úvodné ustanovenia**

Úcta k pamiatke zosnulých a spoločenské poslanie pohrebísk určených k pietnemu pochovávaniu zosnulých, alebo k ukladaniu ich spopolnených pozostatkov spôsobom zodpovedajúcim predpisom prikazujú, aby pohrebiská boli udržiavané v takom stave, ako to zodpovedná ušľachtilým ľudským vzťahom, ale aj aby sa pri ich používaní dodržiavali predpisy.

**Čl.2**

**Rozsah platnosti**

1. Tento prevádzkový poriadok upravuje prevádzku na všetkých verejných pohrebiskách nachádzajúcich sa v katastrálnom území Obce Margecany.
2. Prevádzkový poriadok pohrebiska je záväzný pre prevádzkovateľa pohrebiska, pre nájomníkov hrobových miest, pre obstarávateľov pohrebných úkonov, objednávateľov služieb a pre návštevníkov pohrebiska vrátane osôb a podnikateľských subjektov, ktorí na pohrebisku vykonávajú práce.

**Čl.3**

**Prevádzka pohrebiska**

Prevádzkovateľom pohrebiska je obec, ktorá vykonáva prevádzku pohrebiska prostredníctvom odborne spôsobilej osoby.

**Čl.4**

**Služby poskytované prevádzkovateľom pohrebiska**

1. Prevádzkovanie pohrebiska zahŕňa:
2. Pochovávanie
3. Vykonávanie exhumácie
4. Správu a údržbu pohrebiska
5. Správu a údržbu komunikácii a zelene na pohrebisku
6. Vedenie evidencie súvisiacej s prevádzkou pohrebiska

**Čl.5**

**Pochovávanie**

1. O tom, na ktorom pohrebisku má byť pochované telo zosnulej osoby, rozhoduje ten, kto pohreb obstaráva / ďalej len obstarávateľ pohrebu /.
2. Mŕtvy musí byť pochovaný z pravidla do 96 hodín, nie však skôr ako pred uplynutím 48 hodín od úmrtia. Ľudské pozostatky uložené v chladiacom zariadení musia byť pochované do 14 dní od úmrtia, okrem prípadov uvedených v par. 8 odst. 3 písm. h zákona č. 470/2005 Z. z.
3. Pochováva sa uložením ľudských pozostatkov do hrobu alebo hrobky na pohrebisku a uložením spopolnených pozostatkov do hrobu alebo hrobky.

**Čl.6**

**Ukladanie ľudských a spopolnených pozostatkov**

1. Telesné pozostatky sa ukladajú do rakvy po jednom do samotného hrobu, pokiaľ všeobecný záujem nevyžaduje uloženie do spoločného hrobu.
2. Hrob na ukladanie ľudských pozostatkov musí spĺňať tieto požiadavky:
3. Hĺbka hrobu pre dospelú osobu a dieťa staršie ako 10 rokov musí byť najmenej 1,6m. Ak sa počíta s ďalším uložením rakvy s ľudskými pozostatkami do toho istého hrobového miesta, musí byť hĺbka hrobu 2m. Pre dieťa mladšie ako 10 rokov musí byť hĺbka hrobu najmenej 1,2m.
4. Dno hrobu musí ležať najmenej 0,5m nad hladinou spodnej vody.
5. Bočné vzdialenosti medzi jednotlivými hrobmi musia byť najmenej 0,3m.
6. Rakva s ľudskými pozostatkami musí byť po uložení do hrobu zasypaná skyprenou zeminou vo výške minimálne 1,2m.
7. Ľudské pozostatky musia byť uložené v hrobe najmenej do uplynutia tlecej doby.
8. Pred uplynutím tlecej doby sa môžu uložiť do toho istého hrobu ďalšie ľudské pozostatky, ak je ich možné umiestniť nad úroveň naposledy pochovaných ľudských ostatkov a vrstva uľahnutej zeminy nad rakvou bude najmenej 1m.
9. Rakvu s ľudskými pozostatkami možno uložiť aj do hrobky vybudovanej na tento účel. Do hrobky je možné uložiť aj viacero rakiev s ľudskými pozostatkami a ľudskými ostatkami. Rakva uložená do hrobky musí byť zabezpečená proti úniku zápachu do okolia a musí byť vyrobená tak, aby chránila ľudské ostatky pred hlodavcami.
10. Ľudské pozostatky je možné v urnových schránkach ukladať do existujúcich hrobov a hrobiek so súhlasom nájomcu hrobového miesta, alebo uložiť na samostatné miesto do hĺbky najmenej 50cm.
11. Uloženie ľudských pozostatkov do hrobu alebo hrobky vykonávajú rodinný príslušníci alebo pohrebná služba, u ktorej si tieto služby objednali pozostalí. Výnimka je pri uniformovanom obrade (vojak, hasič alebo štátny pohreb).

**Čl.7**

**Exhumácia**

1. Pred uplynutím tlecej doby možno ľudské ostatky exhumovať len na žiadosť:
2. Orgánov činných v trestnom konaní,
3. Obstarávateľa pohrebu alebo blízkej osoby, ak obstarávateľ pohrebu už nežije alebo ak obstarávateľ pohrebu bola obec.
4. Žiadosť o exhumáciu musí byť písomná a musí obsahovať:

* Posudok regionálneho úradu verejného zdravotníctva,
* List o prehliadke mŕtveho a štatistické hlásenie o úmrtí,
* Nájomnú zmluvu vydanú prevádzkovateľom pohrebiska, kde budú ľudské pozostatky uložené.

1. Náklady na exhumáciu uhradí ten, kto o ňu požiadal.

**Čl.8**

**Evidencia pohrebiska**

Evidenciu hrobových miest a evidenciu prevádzkovania pohrebiska v evidenčných záznamoch vedie prevádzkovateľ pohrebiska.

1. Evidencia hrobových miest obsahuje:
2. Meno a priezvisko osoby, ktorej ľudské pozostatky sú v hrobovom mieste uložené,
3. Miesto a dátum jej narodenia a úmrtia, rodné číslo,
4. Dátum uloženia ľudských pozostatkov s uvedením hrobového miesta a hĺbky pochovania,
5. Záznam o nebezpečnej chorobe, ak mŕtvy, ktorého ľudské pozostatky sa uložili do hrobu alebo hrobky, bol nakazený nebezpečnou chorobou,
6. Meno, priezvisko, adresu trvalého pobytu a rodné číslo nájomcu, ak ide o fyzickú osobu a obchodné meno, sídlo a identifikačné číslo nájomcu, ak ide o právnickú osobu,
7. dátum uzavretia nájomnej zmluvy a údaje o zmene nájomcu,
8. údaj o vypovedaní zmluvy.
9. Evidencia prevádzkovania pohrebiska obsahuje údaje o:
10. Zákaze pochovávania a dobe trvania, ak sa taký zákaz vydal,
11. Zrušení pohrebiska,
12. Skutočnosti, či je hrob chránený ako národná kultúrna pamiatka alebo pamätihodnosť obce či ide o vojnový hrob.

**Čl.9**

**Užívanie hrobového miesta**

1. Hrobové miesto je miesto na pohrebisku na vybudovanie hrobu, hrobky alebo uloženie urny.
2. Právo užívať hrobové miesto vzniká uzavretím nájomnej zmluvy, na základe ktorej prevádzkovateľ pohrebiska ponecháva za nájomné nájomcovi hrobové miesto na uloženie ľudských pozostatkov. Nájomná zmluva sa uzatvára na dobu neurčitú a nesmie byť vypovedaná skôr ako po uplynutí tlecej doby na pohrebisku.
3. Pri úmrtí nájomcu prednostné právo na uzavretie nájomnej zmluvy majú dediči, a ak je dedičov viac, ten z dedičov, ktorý sa prihlási ako prvý.
4. Výška nájmu je uvedená v cenníku, ktorý tvorí prílohu tohto prevádzkového poriadku.
5. Prevádzkovateľ pohrebiska je povinný počas trvania nájomnej zmluvy zabezpečiť prístup k hrobovému miestu a zdržať sa akýchkoľvek zásahov do hrobového miesta okrem prípadov, keď je potrebné bezodkladne zaistiť bezpečné prevádzkovanie pohrebiska. O takom pripravovanom alebo už uskutočnenom zásahu je prevádzkovateľ pohrebiska povinný bezodkladne písomne informovať nájomcu.
6. Nájomca je povinný na vlastné náklady zabezpečiť údržbu hrobového miesta a oznamovať prevádzkovateľovi pohrebiska všetky zmeny údajov potrebné na vedenie evidencie miest.
7. Prevádzkovateľ pohrebiska je povinný mať plán pohrebiska a viesť evidenciu voľných miest a umožniť občanom nahliadnuť do evidencie, ak o to požiadajú.

**Čl.10**

**Výpoveď nájomnej zmluvy**

1. Prevádzkovateľ pohrebiska nájomnú zmluvu vypovie, ak:
2. Závažné okolnosti na pohrebisku znemožňujú trvanie nájmu hrobového miesta na dlhšiu dobu,
3. Sa pohrebisko ruší,
4. Nájomca ani po upozornení nezaplatil nájomné za užívanie hrobového miesta.
5. Ak prevádzkovateľ pohrebiska vypovie nájomnú zmluvu z dôvodov uvedených v ods. 1 písm. a) a b) tohto článku, musí zabezpečiť so súhlasom nájomcu iné hrobové miesto a na vlastné náklady preložiť ľudské pozostatky vrátane príslušenstva hrobu na nové hrobové miesto.
6. Prevádzkovateľ pohrebiska je povinný písomne upozorniť na vypovedanie nájomnej zmluvy a výpoveď doručiť najmenej 3 mesiace predo dňom, keď má hrobové miesto zrušiť.

**Čl.11**

**Povinnosti prevádzkovateľa pohrebiska**

1. Prevádzkovateľ je povinný:
2. Prevziať ľudské pozostatky alebo ľudské ostatky
3. Prevádzkovať pohrebisko v súlade s prevádzkovým poriadkom pohrebiska
4. Viesť evidenciu hrobových miest a evidenciu prevádzkovania pohrebiska
5. Umožniť prítomnosť obstarávateľa pohrebu a blízkych osôb pri konečnom uzavretí rakvy pred pochovaním
6. Zdržať sa v styku s pozostalým necitlivého správania a pri smútočných obradoch umožniť časť registrovaných cirkví a náboženských spoločností a iných osôb v súlade s prejavenou vôľou obstarávateľa pohrebu
7. Písomne informovať nájomcu o dátume, ku ktorému sa má pohrebisko zrušiť, súčasne túto informáciu zverejniť na mieste obvyklom
8. Prevádzkovateľ je ďalej povinný:
9. Starať sa o poriadok na pohrebisku, o údržbu a kosenie zelene
10. Vymeriavať miesta hrobov v súlade s týmto nariadením
11. Upozorňovať pozostalých a rodinných príslušníkov u tých hrobov, ktoré narušujú dôstojnosť a vyžadujú nutné odstránenie závad (poškodené náhrobníky, kosenie buriny na hroboch a pod.)
12. Starať sa o dôstojnosť tých hrobov, ktoré nemajú v obci pozostalých, ak ide o hroby širšieho kultúrneho a spoločenského významu
13. Určiť miesto na uloženie odpadov z hrobov a zabezpečiť odvoz tohto odpadu na likvidáciu
14. Obmedzovať vstup motorových vozidiel k hrobovým miestam
15. Určovať poplatky za cintorínske služby

**Čl.12**

**Povinnosti nájomcu hrobového miesta**

1. Nájomca je povinný udržiavať hrobové miesto v riadnom stave. Musí byť hlavne pokosené, odburinené, pomníky musia byť osadené tak, aby neohrozovali iných návštevníkov alebo okolité hroby. Nájomca je povinný na vlastné náklady zabezpečovať údržbu hrobového miesta.
2. Nájomca je povinný platiť nájomné za užívanie hrobového miesta určené prevádzkovateľom. Ak tak neurobí ani po upozornení, prevádzkovateľ môže s ním zrušiť nájomnú zmluvu na toto hrobové miesto.
3. Stavby pomníkov, súvisiacich základov a príslušenstva k nim vykonávajú poskytovatelia služieb na základe objednávky nájomcu alebo si tieto práce prevedie nájomca sám.
4. Po skončení prác na úprave hrobu je nájomca povinný vyčistiť okolie a odstrániť zvyšný materiál, pričom zvyšky kameňa po vykopaní hrobu sa nesmú ukladať do kontajnerov na pohrebisku, ale nájomca je povinný odviesť ich na vlastné náklady.
5. Návštevníci sú povinní odstraňovať z hrobových miest zvädnuté kytice a vence alebo iné ozdoby, ktoré narúšajú estetický vzhľad pohrebiska.
6. Prenájmom hrobového miesta nájomca nenadobúda vlastnícke právo k tomuto miestu.

**Čl.13**

**Výkon práce na pohrebisku a úprava hrobového miesta**

1. Kopanie hrobov a iné práce s tým súvisiace vykonávajú pozostalí alebo zamestnanci inej pohrebnej služby, ak si pozostalí tieto služby u nich objednali. Sú však povinní dodržať pokyny prevádzkovateľa pohrebiska.
2. Za dodržanie rozmerov a ostatných záležitosti súvisiacich s vykopaním hrobového miesta zodpovedá prevádzkovateľ pohrebiska.
3. Úpravu hrobov (kvetinová výzdoba, pomník) vykonávajú pozostalí, ktorí sú držiteľmi užívacieho práva na hrob. Túto úpravu robia na vlastné náklady a to tak, aby táto nenarúšala estetický vzhľad pohrebiska.
4. Na vybudovanie akejkoľvek stavby na pohrebisku alebo na úpravu už jestvujúcej stavby napr. hrobky, náhrobného pomníka a pod. je potrebný písomný súhlas prevádzkovateľa pohrebiska. Prevádzkovateľ pohrebiska je pritom povinný určiť záväzné podmienky pre stavbu tak, aby nenarušila estetický vzhľad pohrebiska.
5. Práce súvisiace s udržiavaním hrobového miesta prenechané na dočasné užívanie, jeho skrášľovanie a inú vhodnú úpravu sú povinné vykonávať oprávnené osoby tak, aby bolo toto miesto dôstojne udržiavané.
6. Bez písomného súhlasu prevádzkovateľa pohrebiska nie je povolené vysádzať stromy a kry, umiestňovať lavičky a pod. Táto výsada sa stáva súčasťou pohrebiska ako vyhradená zeleň, na ktorú sa vzťahujú príslušné právne normy upravujúce ochranu stromov rastúcich mimo lesa a na ich výrub sa vyžaduje povolenie príslušného úradu.
7. Ak dôjde k porušeniu ustanovení tohto článku, je prevádzkovateľ pohrebiska oprávnený uviesť okolie a úpravu hrobového miesta do súladu s estetickým riešením pohrebiska na náklady porušiteľa.

**Čl.14**

**Správanie sa na pohrebisku**

1. Návštevníci pohrebiska sú povinní správať sa spôsobom zodpovedajúcim piete miesta, zdržať sa konania, ktorým by rušili pokoj zomrelých, nesmú robiť hluk, odhadzovať odpadky, poškodzovať pomníky, ničiť zeleň, používať alkoholické nápoje a omamné prostriedky.
2. Osoby vykonávajúce práce na pohrebisku sú povinné riadiť sa pokynmi prevádzkovateľa.
3. Na pohrebisku je zakázané páliť trávu, lístie, smeti a ostatný odpad.
4. Na pohrebisku možno rozsvecovať kahance a sviečky len na hrobovom mieste tak, aby nevzniklo nebezpečenstvo požiaru, prípadne poškodenia iných hrobových miest.
5. Nie je povolené obmedzovať priechodnosť chodníkov medzi hrobmi.

**Čl.15**

**Vstup na pohrebisko**

1. Pohrebisko je verejnosti prístupné po celý kalendárny rok bez časového obmedzenia.
2. Vstup motorovým vozidlom na pohrebisko je povolený iba:
3. Na dopravu rakvy s ľudskými pozostatkami na miesto pochovania,
4. Na dopravu materiálu potrebného na výstavbu a rekonštrukciu pomníkov a inú úpravu hrobového miesta,
5. Na dopravu nevládnych alebo zdravotne postihnutých osôb.

Kľúče od brány sú uložené na sekretariáte obecného úradu.

1. Prevádzkovateľ môže vstup na pohrebisko alebo jeho časť dočasne zakázať alebo obmedziť, a to v čase vykonávania terénnych úprav, v čase exhumácie alebo iného závažného dôvodu.
2. V záujme ochrany veci patriacich nájomníkov a iným vlastníkom, sú vodiči motorových vozidiel povinní umožniť prevádzkovateľovi kontrolu úložných priestorov motorového vozidla.
3. Prevádzkovateľ môže vykázať z pohrebiska vodičov s motorovými vozidlami, ak nedodržujú prevádzkový poriadok pohrebiska.
4. Každý vjazd s motorových vozidlom prevádzkovateľ eviduje.

**Čl.16**

**Dĺžka tlecej doby**

1. Dĺžka tlecej doby na pohrebisku je 15 rokov.

**Čl. 17**

**Spôsob nakladania s odpadmi**

1. Na pohrebisku je umiestnený kontajner, ktorého vývoz zabezpečuje prevádzkovateľ pohrebiska podľa potreby.
2. Návštevníci pohrebiska sú oprávnení do kontajnera vyhadzovať:
3. Zvyšky kvetinovej výzdoby
4. Opadnuté lístie a odstránenú trávu
5. Nádoby od sviečok
6. Poškodené ozdobné predmety

**Čl.18**

**Záverečné ustanovenia**

1. Prevádzkový poriadok bol schválený Obecným zastupiteľstvom v Margecanoch a Regionálnym úradom zdravotníctva v Spišskej Novej Vsi.

Schválené na OZ: 10.11.2006

Vyvesené dňa: 13.11.2006

Zvesené dňa: 28.11.2006

Účinnosť nadobúda dňa: 28.11.2006

Ing. Igor Petrík

starosta obce

**Príloha**

**Cenník poplatkov**

1. Výška nájmu za hrobové miesto:

Hrob : 200,- Sk na dobu neurčitú

Dvojhrob : 400,- Sk na dobu neurčitú

Hrobka : 500,- Sk na dobu neurčitú

Dvojhrobka : 1.000,- Sk na dobu neurčitú

Urna : 200,- Sk na dobu neurčitú

Nájomné je splatné pri podpise nájomnej zmluvy.

1. Výška poplatku za vykonanie občianskeho pohrebného obradu je 200,- Sk.

Ing. Igor Petrík

starosta obce